ET Euroopa Liidu Teataja L 312/49

EUROOPA PARLAMENDI, NÕUKOGU JA KOMISJONI OTSUS,

4. november 2005,

millega määratakse ametisse Euroopa Pettustevastase Ameti (OLAF) järelevalvekomitee liikmed

(2005/833/EÜ, Euratom)

EUROOPA PARLAMENT,

EUROOPA LIIDU NÕUKOGU,

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Aatomienergiaühenduse asutamislepingut,

võttes arvesse komisjoni 28. aprilli 1999. aasta otsust 1999/352/EÜ, ESTÜ, Euratom (1) Euroopa Pettustevastase Ameti (OLAF) asutamise kohta, eriti selle artiklit 4,

võttes arvesse Euroopa Parlamendi ja nõukogu 25. mai 1999. aasta määrust (EÜ) nr 1073/1999 (2) ning nõukogu 25. mai 1999. aasta määrust (Euratom) nr 1074/1999 (3) Euroopa Pettustevastase Ameti (OLAF) juurdluste kohta, eriti mõlema eespool nimetatud määruse artikli 11 lõiget 2,

ning arvestades järgmist:

(1) Määruste (EÜ) nr 1073/1999 ja (Euratom) nr 1074/1999 artikli 11 lõike 2 kohaselt koosneb Euroopa Pettustevastase Ameti (OLAF) järelevalvekomitee viiest väljastpoolt valitud sõltumatust isikust, kellel on vajalik kvalifikatsioon, selleks et nimetada neid ameti tegevusvaldkondadega seotud kõrgematele ametikohtadele oma riigis.

(2) Alates 1. augustist 1999 ametisse määratud järelevalvekomitee liikmete pikim võimalik ametiaeg on lõppemas. Seepärast tuleks uued liikmed ametisse määrata niipea kui võimalik.

(3) Eespool nimetatud määruste artikli 11 lõike 2 kohaselt nimetatakse järelevalvekomitee liikmed ametisse Euroopa Parlamendi, nõukogu ja komisjoni ühisel kokkuleppel,

ON VASTU VÕTNUD JÄRGMISE OTSUSE:

Artikkel 1

1. Käesolevaga määratakse alates 30. novembrist 2005 Euroopa Pettustevastase Ameti (OLAF) järelevalvekomitee liikmeteks järgmised isikud:

— Peter STRÖMBERG

— Kálmán GYÖGYI

— Rosalind WRIGHT

— Luis LÓPEZ SANZ-ARANGUEZ

— Diemut R. THEATO

2. Järelevalvekomitee liikme tagasiastumise, surma või töövõimetuks muutumise korral asendatakse ta viivitamata allpool esitatud nimekirja esimese isikuga, kes veel ei ole järelevalvekomitee liige:

— Eugeniusz RUŚKOWSKI

— Albertus Hendrikus KORTHALS

— Jaroslav FENYK

— Stefano DAMBRUOSO

Artikkel 2

Ülesannete täitmisel ei taotle ega võta järelevalvekomitee liikmed vastu juhiseid üheltki valitsuselt, institutsioonilt ega asutuselt.

Järelevalvekomitee liikmed ei käsitle küsimusi, milles esineb nende sõltumatust otseselt või kaudselt kahjustada võiv isiklik huvi, eelkõige perekondlik või finantshuvi.

Järelevalvekomitee liikmed hoiavad neile esitatud toimikute ja asjaomaste arutelude sisu rangelt salajas.

Artikkel 3

Järelevalvekomitee liikmetele hüvitatakse ametiülesannete täitmisega seotud kulud ja makstakse päevaraha iga ametiülesande täitmiseks kulunud päeva kohta. Päevaraha suuruse ja selle maksmise korra määrab kindlaks komisjon.

Artikkel 4

Komisjon teavitab käesolevast otsusest eespool nimetatud isikuid ja annab igale isikule tema valimisest järelevalvekomiteesse viivitamatult teada vastavalt artikli 1 lõikele 2.

Käesolev ametisse nimetamine on kooskõlas määruse (EÜ) nr 1073/1999 ja määruse (Euratom) nr 1074/1999 artikli 11 lõigetega 2 ja 3, ilma et see piiraks muudatusi, mida Euroopa Parlament ja nõukogu võivad tulevikus käesoleva otsuse suhtes teha.

Artikkel 5

Käesolev otsus avaldatakse Euroopa Liidu Teatajas.

Brüssel ja Luxembourg, 4. november 2005 Euroopa Parlamendi nimel president J. BORRELL FONTELLES Nõukogu nimel president Ben BRADSHAW Komisjoni nimel asepresident Siim KALLAS

(1) EÜT L 136, 31.5.1999, lk 20.

(2) EÜT L 136, 31.5.1999, lk 1.

(3) EÜT L 136, 31.5.1999, lk 8.